Wat eet julle? Ons probeer graag nuwe kossoorte, maar moes al krieke en sprinkane van die hand wys (in Malawi). In Indië kies jy ’n lewendige hoender wat hulle slag en skoonmaak.
Hier stap ons in die verlate landskap rondom die dorp Ladakh in die noorde van Indië. Sonder gidse of pakdonkies is so ’n staptog byna gratis, behalwe vir die proviand wat ons by die markies gekoop het.
Word julle ooit siek? Die vreemde kos, klimaat en die opwinding en uitputting van reis kan ’n mens se gesondheid ’n knou gee. Ons het baie medisyne saamgebring het, maar koop meestal pille by plaaslike apteke of medisyne stalletjies. Ons het ’n rukkie terug ’n vyfdagdosis-antibiotika gekoop vir R2,50! Ons eet straatkos en drink kraanwater, dus gee ons mae maar nou en dan in, maar ons probeer genoeg slaap en oefening kry en eet baie vrugte. Nie almal kan sê hulle het al vir R100 ’n stopsel gekry by ’n tandarts in Indië nie.
Wat sou julle anders doen? Reël ’n visum vir Amerika voor jy vertrek. Ons volgende bestemming is Sentraal-Amerika, maar dis byna onmoontlik om soontoe te vlieg sonder ’n verbindingsvlug van ’n Amerikaanse lughawe af. Ons kon nie die visum in Indië gereël kry nie, en moes toe baie duur betaal vir vliegkaartjies wat Amerika systap.